b'\n_START_ARTICLE_\nLietuvi\xc5\xb3 terminologijos forumas\n_START_PARAGRAPH_\nLietuvi\xc5\xb3 terminologijos forumas (LTF, pilnasis pavadinimas \xe2\x80\x93 Europos S\xc4\x85jungos ir Lietuvos Respublikos institucij\xc5\xb3 bei \xc4\xafstaig\xc5\xb3 terminologijos forumas) \xe2\x80\x93 ES ir Lietuvos institucij\xc5\xb3 bei \xc4\xafstaig\xc5\xb3 specialist\xc5\xb3 tinklas, kuriuo siekiama geriau derinti ES teis\xc4\x97s akt\xc5\xb3 ir LR teis\xc4\x97s akt\xc5\xb3 lietuvi\xc5\xb3 kalbos terminij\xc4\x85 ir gerinti jos k\xc5\xabrimo bei tvarkymo s\xc4\x85lygas._NEWLINE_Svarbiausias LTF tikslas \xe2\x80\x93 sutelkti \xc4\xaf vien\xc4\x85 viet\xc4\x85 \xc5\xbemones, dirban\xc4\x8dius lietuvi\xc5\xb3 terminologijos srityje, ir suteikti jiems galimyb\xc4\x99 dalytis profesine informacija ir ger\xc4\x85ja patirtimi._NEWLINE_Pagrindinis tinklo valdymo organas \xe2\x80\x93 kasmetin\xc4\x97 dalyvi\xc5\xb3 konferencija. Tarp konferencij\xc5\xb3 tinklo veikla koordinuoja koordinavimo grup\xc4\x97, sudaryta i\xc5\xa1 8 forumo nari\xc5\xb3 \xe2\x80\x93 4 i\xc5\xa1 ES institucij\xc5\xb3 ir 4 i\xc5\xa1 LR institucij\xc5\xb3 bei \xc4\xafstaig\xc5\xb3, kuriai vadovauja Europos Komisijos atstovas. Praktinius LTF reikalus tvarko sekretoriatas, tuo r\xc5\xabpinasi Europos Komisijos Vertimo ra\xc5\xa1tu generalinio direktorato Lietuvi\xc5\xb3 kalbos departamentas._NEWLINE_Lietuvi\xc5\xb3 terminologijos veikla: metin\xc4\x97s konferencijos; terminologijos seminarai Lietuvos ekspertams (iki 2018 m. surengti septyni vienos dienos seminarai, vienas i\xc5\xa1 j\xc5\xb3 \xe2\x80\x93 drauge su Lietuvos banku); seminarai ir paskaitos LR universitet\xc5\xb3, kuriuose d\xc4\x97stoma terminologija ir/arba vertimas, studentams ir d\xc4\x97stytojams; diskusijos interneto forume aktualiais terminologijos klausimais ir kt. _NEWLINE_Lietuvi\xc5\xb3 terminologijos forumas \xc4\xafkurtas 2011 m. bir\xc5\xbeelio 3 d. per steigiam\xc4\x85j\xc4\x85 konferencij\xc4\x85, kuri\xc4\x85 inicijavo Europos Komisijos Vertimo ra\xc5\xa1tu generalinio direktorato Lietuvi\xc5\xb3 kalbos departamentas ir Valstybin\xc4\x97 lietuvi\xc5\xb3 kalbos komisija. Partneriai \xe2\x80\x93 LR Seimas, Lietuvi\xc5\xb3 kalbos institutas ir Europos S\xc4\x85jungos Taryba._NEWLINE_2018 m. gegu\xc5\xbe\xc4\x97s prad\xc5\xbeioje tinke buvo 120 registruot\xc5\xb3 dalyvi\xc5\xb3. Dalyvavimas LTF yra savanori\xc5\xa1kas ir neatlygintinas._NEWLINE_Did\xc5\xbeiausias forumo renginys \xe2\x80\x93 kasmetin\xc4\x97 konferencija. LTF konferencijos rengiamos LR Seime bir\xc5\xbeelio pirm\xc4\x85 penktadien\xc4\xaf ir vyksta daugma\xc5\xbe tokiu pa\xc4\x8diu formatu: i\xc5\xa1 ryto skaitomi plenariniai prane\xc5\xa1imai, popiet diskutuojama aktualiais ES ir LR terminologijos ir terminijos klausimais._NEWLINE_Iki 2018 m. surengtos 7 konferencijos. 2015 ir 2017 m. LTF konferencijos buvo dviej\xc5\xb3 dien\xc5\xb3._NEWLINE_Nuo 2013 m. per konferencij\xc4\x85 veikia vaizdo tiltas su Briuseliu.'